Eyvind Vesselbo (V), 2007-04-17:
Ministeren kan regne med opbakning fra Venstre til det her lovforslag.
For det er jo vigtigt, at byerne i Danmark udvikler sig, og det er vigtigt, at der ikke er unødvendige barrierer for byomdannelse og byudvikling.
Samtidig skal der etableres rammer for, at udviklingen i byerne kan ske på et bæredygtigt grundlag.
Her kan planlægningen bruges som et redskab til at udvikle byernes kvaliteter.
Vi har nogle ældre, nedslidte områder i byerne, som med fordel kan udvikles til moderne, atFTTMO77.FM Page 5620
Friday, August 24, 2007 9:33 AM
traktive og mangfoldige byområder.
Vi har nedlagte havneområder på land og nogle søterritorier, som helt umiddelbart kan omdannes til moderne byområder og rekreative arealer.
Det er vigtigt, at vi i fremtiden har nogle boligområder, som har et varieret og kreativt miljø.
Det er ikke nok, at vi bare har en masse boliger i bestemte områder.
Vi skal gøre byerne mere levende ved at sammensætte boliger og aktiviteter i fritiden.
En vigtig ting, som man ikke må glemme, er de grønne områder.
Mange steder bliver netop de grønne områder inddraget til boliger eller virksomheder.
Det er vigtigt, at vi fastholder de grønne områder i byerne, som er vigtige åndehuller for dem, der bor eller befinder sig i de områder.
De initiativer, som lovforslaget lægger op til, giver en mulighed for at realisere nogle af de ovennævnte tanker.
Som en dynamo i udviklingen kan det samarbejde mellem private og offentlige være et vigtigt led.
Men det skal være muligt for en grundejer at tage initiativ til en frivillig aftale om at bidrage til udbygningen af infrastruktur i de tilfælde, hvor grundejeren finder det hensigtsmæssigt i forhold til udnyttelse og benyttelse af en ejendom.
Og indgås der en sådan aftale mellem private og kommuner, indeholder aftalen også, at begge parter er med til at finansiere projektet.
Lovforslaget indeholder også mulighed for at forme mangfoldige og integrerede byområder.
Der gives nu nye muligheder for, at kommunerne på et tidligt tidspunkt i planlægningsprocessen kan tage stilling til, i hvilket omfang eksisterende byområder mere hensigtsmæssigt kan rumme mere varierede anvendelser til mange forskellige byformål og flere, end der hidtil har været planlagt.
Det vil sige, at der bliver basis for at udvikle områder med blandede byfunktioner.
Støjproblemer har sat en bremse for, at erhverv og bolig kunne indgå i en samlet enhed mange steder.
Mange steder er der gang i ombygning af havn og havnearealer, men der er også brug for, at der i nogle områder kan inddrages arealer fra søterritoriet.
Det foreslås derfor i forslaget, at kommunalbestyrelsen i en lokalplan kan fastsætte bestemmelser dels om anvendelse af de vandområder i et byomdannelsesområde, der ligger inden for eller i tilknytning til en havns dækkende værker, dels om udformning af anlæg på disse vandområder.
Det gælder f.eks. inddæmning og opfyldning af nye landarealer og etablering af kajanlæg og andre faste anlæg til anbringelse af bl.a. fartøjer, der skal bruges til andet end sejlads, og det kunne altså også være husbåde.
Dette vil give en helhedsorienteret form for planlægning.
Endelig er der i forslaget et afsnit om miljøhensyn i lokalplaner.
Det foreslås, at planlovens nuværende katalog over emner, som behandles i en lokalplan, udvides med en bestemmelse om, at der i en lokalplan kan fastsættes visse nærmere angivne miljøkrav.
Lovforslaget indeholder helt konkret en bestemmelse om, at kommunen i lokalplanen kan fastsætte bestemmelse om, at nye boliger skal etableres som lavenergiboliger i områder, hvor der f.eks. ikke er kollektiv varmeforsyning, som ministeren jo nævnte det i sin tale.
Også beplantningshøjden skal kunne reguleres i lokalplanen.
Det betyder, at der bliver færre uoverensstemmelser mellem naboer med bl.a. høje træer.
I relation til det punkt i lovforslaget skal vi se SF’s forslag om kommunernes ret til at stille krav til energi- og miljøstandarder i lokalplanen.
Jeg synes, det er et meget sympatisk forslag.
Jeg har mødt flere borgmestre rundtomkring i landet og organisationer, som er enige i, at vi må gøre noget mere på det her område.
I lovforslaget, som vi også behandler her, er der som nævnt et forslag om, at kommunen kan fastsætte bestemmelse om lavenergihuse.
Det er et skridt i den retning, som også ligger i SF’s forslag, men SF ønsker også krav om anvendelse af miljøvenlige materialer og produkter samt en vurdering af det fremtidige energiforbrug, herunder vand, varme og el, f.eks. set i forhold til gældende normer for byggeri.
Der er ingen tvivl om, at det er muligheder, som vil blive indført i lokalplanlægningen inden FTTMO77.FM Page 5621 Friday, August 24, 2007
9:33 AM
for nogle år.
Jeg så gerne, at der blev givet nogle muligheder i den retning, men spørgsmålet er, om det er muligt at stille særlige miljøkrav til byggematerialer ud over de gældende regler, uden at det kommer i konflikt med EU-retten.
Det forudsætter en vurdering af en række EUretlige forhold.
Jeg håber, at vi hurtigt finder en løsning på de nævnte problemer, så vi ikke blot kan give kommunerne nogle muligheder på energiområdet, men også på miljøområdet.
Med disse begrundelser kan Venstre støtte lovforslaget, men ikke beslutningsforslaget nr. B 100.